בס"ד, ח' בטבת תש"ף **דף מקורות לעיון ולהעמקה, הרב אודי שורץ**

ברכות דף ב', "תנא היכא קאי דקתני מאימתי?"

**משלי י', ו': "בְּרָכוֹת לְרֹאשׁ צַדִּיק וּפִי רְשָׁעִים יְכַסֶּה חָמָס".**

1. **ברכות, דף ב':** "מאימתי קורין את שמע בערבין? ... תנא היכא קאי דקתני מאימתי? ותו, מאי שנא דתני בערבית ברישא? לתני דשחרית ברישא! תנא אקרא קאי, דכתיב "בשכבך ובקומך".
2. **צל"ח, שם:** "תנא היכא קאי – ואף דקושיא זו שייכא ברוב המסכתות, קבע אותה כאן שהיא תחלה לכל שאר המסכתות, וכיון דמתרץ כאן אקרא קאי שוב ממילא מתורץ בכל שאר המסכתות".
3. **פני יהושע, שם[[1]](#footnote-1):** "במשנה מאימתי קורין את שמע בערבית. ומפרש הגמרא תנא אקרא קאי דכתיב בשכבך ובקומך. משמע לכאורה דמילתא דפשיטא היא לסתמא דתלמודא דק"ש דאורייתא וכן משמע מכמה סוגיות ערוכות ... וקשה דבפרק מי שמתו במימרא בעל קרי פריך סתמא דתלמודא ק"ש דרבנן וראה בתוספות שם ... לכך היה נראה לי ליישב כל הסוגיות והנוסחאות שיהיו עולין בקנה אחד דאפילו לר"י ורב יוסף דאמרי ק"ש דרבנן והאי בשכבך ובקומך בדברי תורה כתיב אפ"ה מודו דמן התורה צריך לקרות פרשה אחת בשחרית ופרשה אחת בערבית אפילו איזה פרשה שירצה ובלבד שיקרא אותה הפרשה ככל דיני ק"ש ... ואין להאריך ביותר כיון דבלא"ה כתב הרשב"א ז"ל בחידושיו דהעיקר כשיטת רש"י דעיקר ק"ש היינו מה שאדם קורא על מטתו שכן נוטין שיטות הרבה מקדמונינו, א"כ מכל זה מבואר להדיא דעיקר פרשת ק"ש דאורייתא היינו פרשה ראשונה לבד ולדעתי לא מצינו שום אחד מהקדמונים שחולק בזה וכמו שאבאר עוד בסמוך".
4. **הקדמת הרמב"ם למשנה:** "וחלק הדברים בסדר זרעים כפי שאסביר, פתח תחלה בברכות, וטעם הדבר כי הרופא המומחה כשירצה לשמור בריאות הבריא כמתכונתה מטפל תחלה בתקון המזון, ולפיכך ראה זה אשר ה' בעזרו להתחיל בברכות, לפי שהבא לאכול לא יוכל לאכול עד שיברך, ולכן מצא לנכון לפתוח את הדברים בענין הברכות כדי לתקן את המאכל תקון עניני. וכדי שלא יחסר דבר בשום ענין אלא ידבר על כל הברכות חובת המאכלים המצות, ואין מצוה שהיא חובת כל איש בכל יום כי אם ק"ש בלבד, ואין מן הראוי לדבר על ברכות ק"ש לפני שידבר על ק"ש עצמה, לפיכך התחיל מאימתי קורין את שמע, וכל הנספח לכך. אח"כ חזר לענין הסדר והוא לדבר במצות צמח הארץ".
5. **הקדמת המאירי למסכת ברכות:** "אמר מנחם בן שלמה לבית מאיר. זאת המסכתא ר"ל מסכת ברכות כבר הודענו בפתיחתנו המקום אשר נטה שם אהלה בתחלה רבינו הקדוש ע"ה בסדורו והוא סדר זרעים ובימי הגאונים נ"ע העתיקוה משם להיות עניני זאת המסכתא דברים שידיעתם הכרחית בלמוד עם ראותם העזב הסדר ההוא רק ליחידים וכן עשו ג"כ במסכת חולין לסדר קדשים ובמסכת נדה לסדר טהרות כמו שהתבאר. ואמנם סבת מה שקבעוה בזה הסדר ר"ל סדר מועד הוא ממה שאין ספק בו שעניניה נאותים בזה הסדר לדמיון עניניה לשאר עניני הסדר ובפרט בעניני התפלות שהם כוללים כל ימי השביתות והמועדות שהם עיקר כונת כל הסדר, ר"ל סדר מועד. ואולם סבת מה שקבעוה בראש הסדר בהתחלת הלמוד הוא להיות כלל עניניה בא להעיר על דברים נכבדים מפנות האמונות בייחוד השם ובהתפלל לפניו ולהודות לו ולברכו וזה ענין ראוי להודיעו ולהקדימו ולחנך בו האדם מקטנותו על זאת התכונה ... וענין המסכתא כלו אמנם יכוין דרך כלל להודיע ד' ענינים נכבדים: הראשון להודיע תכונת הייחוד שאנו חייבים ליחדו ית' בכל יום איך היא, והשני להודיע תכונת מיני התפלות שאנו חייבים להתפלל לפניו בכל יום ויום איך היא, והשלישי להודיע תכונת הברכות שאנו חייבים לברכו ית' על כל מה שיבא לנו ממנו הנאה הן באכילה הן בשתיה הן בהנאת ריח הן בכל מיני הנאה איך היא, והרביעי תכונת הברכות שאנו חייבים לברכו ית' על כל מה שיגיענו הן טוב הן מוטב איך היא על כל דבר ודבר ואיך אנו צריכים להתבונן ולהודות על כל מה שיגיענו או שנראה או שנשמע מן הדברים המחדשים או המתחדשים כי מאתו הכל".
6. **חידושי הרי"מ ברכות, דף ב':** "עיין רמב"ם טעם שפתח במצות קריאת שמע. ולע"ד פשוט כמבואר במשנה (יג א) ר' יהושע בן קרחה למה קדמה פרשת שמע לוהיה כדי שיקבל עליו עול מלכות שמים תחלה ואח"כ עול מצות כו'. וכמבואר בגמ' שפתח הקדוש ברוך הוא אנכי קבלו מלכותי ואח"כ קבלו גזירותי כו'. כן פתח התנא בקבלת עול מלכות שמים תחלה ואח"כ פירוש המצות. ולע"ד רמז. הש"י פתח אנכי באל"ף. והתנא במ"ם. וגמרא בתי"ו תנא היכי קאי. על שם ראש דברך אמת. עוד י"ל דזו מצוה ראשונה שמתחייב בה האדם כשנעשה בן י"ג ויום אחד שהוא תחלת הלילה משנת י"ד".
7. **אמרי אמת, ראש השנה תרפ"ד:** "המלכות שמים חלה על הבריות שבעולם כדאיתא (ל' רבינו בחיי בראשית לח ח) דאין מלך בלא עם ובר"ה מתחדשת הבריאה ויש מלכות שמים, איתא המחדש בטובו בכל יום מעשה בראשית וכן יש בכל יום ג"כ מלכות שמים, קריאת שמע שחרית וערבית, ובזה יש לפרש מה שאיתא במסכת ברכות (ב א) שלמדתי היום תנא היכא קאי דקתני מאימתי ותו מאי שנא דתני בערבית ברישא וכו' ואי בעית אימא יליף מברייתו של עולם וכו' ואיתא ברש"י שבזה מתרץ רק הקושיא דמאי שנא דתני בערבית ברישא והקושיא הראשונה תנא היכא קאי אינה מתורצת בזה, ולפי הנ"ל גם הקושיא הראשונה מתורצת, דבתוס' ריש פרק כיצד מברכין (לה א) כתבו דלא שייך להקשות תנא היכי קאי דקתני כיצד משום דסברא היא שצריך לברך להקב"ה שברא הפרי, וכאן הוא ג"כ כך, יליף מברייתו של עולם, וממילא הוא סברא פשוטה שצריכים לקבל עול מלכות שמים".
8. **צדקת הצדיק, ב':** "ברכות לראש צדיק (משלי י' ו'). לכך מסכת ברכות ההתחלה מש"ס שעיקר הכל דע את אלהי אביך (דברי הימים - א כ"ח ט') ואחר כך עבדהו שצריך לידע למי עובד ... וזהו התחלת הכניסה לתורה כמו שנאמר (תהלים קי"א י') ראשית חכמה יראת ה'. ויראת שמים הוא על ידי שויתי ה' לנגדי תמיד כמו שכתב בהג"ה דריש אורח חיים. והיינו ברכות שכולן מתחילין בלשון נוכח שמיד בהתחלת הברכה צריך להיות השם יתברך נוכח עיניו כאילו עומד עליו ומצוהו. והסיום לשון נסתר דמיד נעלם כמו שנאמר (דברים ל"ב י"א) על גוזליו ירחף נוגע ואינו נוגע כידוע".
9. **הרב יהודה שביב ז"ל[[2]](#footnote-2), "לסדר סדר זרעים":** "זכתה מצוות קריאת שמע להיות מוצבת בפתחה של תורה שבעל פה, ויפה הוצבה שם. שאם עניינה של תורה שבעל פה הבהרות והרחבות, ביאורים ועיונים במצוותיה של תורה, הרי עובר לעיון המצווה צריך האדם לקבל עליו עולו של המצווה. ידע המתחיל את לימודו: לא לבד חכמה כאן - אם גם נפלאה, רחבה ועמוקה - אלא תורת חיים מחייבת, תורה שעניינה הוראה, הלכות שהן הליכות. מתוך קבלת עול מלכות שמים ועול מצוות, מתוך מחויבות עמוקה לקיים לשמור ולעשות, הוא למד את שהוא מצווה לקיים.

ברם, לא רק סף ומבוא אלא אף מסד ושורש. לכשתמצה מצוותיה של תורה, ותבקש לעמוד על עיקרן, יימצאו לך מצוות אחדות. ואם תבקש את האחת מיוחדת, שהיא שורש לכולן, הרי היא האמונה ... הכלל הכולל היא מצוות אמונה. והיא מיוחדת במצוות קריאת שמע ... ושמא אפשר לומר, כי כברכה לפני כל מצווה ומצווה כן קריאת שמע לפני כל התורה כולה. קודם לברכות פרטיות יש לעסוק בברכה הכוללת, היא קריאת שמע ... היראה היא היוצרת את היחס הנכון ללימוד כלימוד מחייב. אף היא משמרת את החכמה. היא המעמידה את הלומד על האמת, אינה נושאת פנים, מחדדת, מבררת, מלבנת, מייחסת חשיבות לכל פרט ופרט, מסייעת ביד הלומד לגבש פרטים, לעצבם, לנתח, לפרק ולהקשות. מכאן, הפתיחה לתורה - מצוות היראה, שביטויה קבלת עול מלכות שמים, יראת רוממות מלכותו. לפיכך של ערבית דייקא שהיא עת היותר ראויה ליראה ...

קריאת שמע היא מחד גיסא, פתיחה לתורה, אך גם תורה עצמה. יחידה היא מצוות קריאת שמע, שבקיומה מתקיימת גם מצוות תלמוד תורה ... אפשר שהתנא ביקש עניין המאחד תלמוד תורה וקיום מצווה כדי לפתוח עמה לימוד תורה שבעל פה ... לא כתורה שבכתב תורה שבעל פה. וליתר דיוק, לא הרי מקרא כהרי משנה. ביקש התנא לבטא עניין זה במצווה שיש בה מזה הצירוף, ביקש ומצא: קריאת שמע ...

עוד זאת ניתן לומר: בסדר זרעים הובאו ענייני עבודה, עבודת האדם, שעיקרה עבודת שדה וכרם, כאמור בבראשית: "ויניחהו בגן עדן לעבדה" (בראשית ב', ט"ו), ואף במלך נאמר: "מלך לשדה נעבד" (קהלת ה', ח') - והיא עוסקת במצוות התלויות בעבודות הארץ השונות. ראשונה למסכתות העבודה היא מסכת ברכות, שעניינה עבודת הלב, זו תפילה וקריאת שמע. באמת, מראש מקדם אחוזות זו בזו עבודת האדמה ועבודת התפילה: "וכל שיה השדה טרם יהיה בארץ, וכל עשב השדה טרם יצמח, כי לא המטיר ה' אלוהים על הארץ, ואדם אין לעבד את האדמה (בראשית ב', ה')". וכל עשב השדה עדיין לא צמח..." ולמה? כי לא המטיר. ומאי טעמא לא המטיר? לפי שאדם אין לעבוד את האדמה, ואין מכיר בטובתם של גשמים. וכשבא אדם, וידע שהם צורך לעולם, התפלל עליהם וירדו וצמחו האילנות והדשאים" (רש"י שם).

1. וכן פילפלו אחרונים רבים, וראה תוספות סוטה לב:, ד"ה ורבי. [↑](#footnote-ref-1)
2. בסוף השבוע הקרוב, י"ג בטבת תש"ף, נציין שנה לפטירתו של הרב שביב ז"ל. [↑](#footnote-ref-2)